Miqueu-éknél

Miqueu Montanaro meghívott minket Franciaországba, hogy töltsünk

hat hetet náluk La Garde-ban, és mellette szervez koncerteket

is, amivel pénzt kereshetünk, miközben pihenünk, és közben terjesztjük

a magyar és az occitan népzenét. Vihettük a feleségeket is,

de csak Nagy Zoli és Poros tudta hozni őket.

Abban az időben sokszor együtt muzsikáltunk Ökrös Csabival,

az ő nagy barátja volt Miqueu, innen jött a meghívás is. Mi már kint

turnéztunk Franciaországban – mint Téka –, és Csabi hozta az asszonyokat

vonattal. La Garde-ban, Miqueu szüleinek a házában nagy

volt az öröm a találkozáskor. Rögtön kijelölték, hogy kinek, hol lesz

a szállása: Porteleki Laciék, Nagy Zoliék külön a feleségükkel, Csabi

Miqueuéknél, mi Palival pedig az ottani táncegyüttes székházában,

próbatermében, a Fariguletto várban.

Az első ünnepi ebédnél Miqueu édesapja, aki nagy bortermelő

volt – de csak úgy magának termelt – levitt minket a pincéjébe, és

megmutatta a csodálatos évi bortermést. A falakon végig palackozott

borok és kisebb hordók sorakoztak. A lelkünkre kötötte, hogy

bátran használjuk a nedűt, ne kelljen kínálgatni. Mi rögtön kineveztük

Csabit borfelelősnek, és bármikor kedvünk szottyant egy kis bort

fogyasztani, Csabit küldtük, hogy hozzon egy pár üveggel.

Hat hét nem kis idő, mentek a koncertek, általában este tizenegy-

tizenkét órás kezdéssel, sokat utaztunk, hajnali négy felé megérkeztünk

a szállásra. Délelőtt strandoltunk a tengerparton, kakaóvajat

vittem, hogy ápoljuk a bőrünket, de attól olyan barnák lettünk,

mint a négerek. Egy szó, mint száz, jól éltünk.

Egyik hajnalban például, amikor hazaértünk, mondtuk Palival:

– Csabikám, hozz egy pár üveg bort a Fariguletto várba, bulizunk

egyet!

Csabi meg is jelent nem kis mennyiségű borocskával, amit mi beleöntöttünk

a táncegyüttes által nyert serlegekbe, és mint a rómaiak, arany

kupákból ittuk a bort. Egyik alkalommal, mielőtt Csabi

átért a borokkal, felvettünk egy ott talált szalagos magnóra mindenféle

sikolyokat, hörgéseket és elvetemült állathangokat. Kipróbáltuk, hogy ha

a lassító gombot bekapcsoljuk lejátszáskor, olyan félelmetes hanghatássá

vált, hogy mi magunk is megijedtünk tőle. Gondoltuk, milyen jó hecc

lesz, amikor Csabi megérkezik.

A két óriási hangfalat kitettük a csigalépcsőhöz, és amikor éppen

felért a tetejére, teljes hangerővel bekapcsoltuk. Csabi úgy megijedt,

hogy mi féltünk, nehogy szívszélhűdést kapjon. Csabi azzal vágott

vissza, hogy lerohant az egyik próbaterembe, amelynek falán lógott

egy vastag acéllánc, és hogy ő se legyen különb a Deákné vásznánál,

leakasztotta és a nyakára csavarta, majd hörögve jelezte, ő

rab, és éppen most fulladozik. Mi először nem is hallottuk, csak feltűnt,

hogy Csabi eltűnt. Kerestük, kerestük, és végül meghallottuk

a halálhörgést, de akkorra kiderült, hogy olyan sikeresen a nyakára

csavarta a láncot, hogy elszorította a nyaki ütőerét, és tényleg az

ájulás pillanatában volt. Jó, hogy odaértünk! Sikerült megmenteni!

Visszatérve a történet elejére, a hat hét letelte után, amikor csak

pár nap volt a hazautazásig, az egyik ebédnél ismét küldtük Csabit, a

pincefelelőst, hogy hozzon egy pár üveg bort az ebédhez. Kisvártatva

Csabi egy kicsit szégyenkezve jött föl a pincéből, hogy elfogyott a

bor, az utolsó cseppig. Nem hittük el, a mi szemünk előtt a teli pince

látványa élt, és amikor lementünk, egy üres terem fogadott. Szegény

Miqueu apukájának szégyenszemre be kellett ülnie a háromkerekű

kis furgonjába, és a boltból kellett bort hoznia, mert a Téka kiitta az

egész évi borterméséből.